答曼叔見寄
作者：韓維
朝代：宋

paragraphs: 日君同里閭，杖履數相過。
靡爲不吾咨，有唱必君和。
春風南陌遊，炎月北窗卧。
貪從德義樂，不覺歲月破。
而君宦遊者，動足落羈鎖。
襄城雖近邑，去局有重坐。
子來誠獨難，我往義當果。
時天雨方霽，綠樹垂{禾袲}{禾袲}。
策馬望城郭，青山映烟火。
解衣塵慮清，垂箔月華墮。
憐君九品賤，志尚勇不挫。
乃云曹事簡，經史日自課。
出詩且百篇，語法就平妥。
相別不滿歲，美譽亦已播。
顧慚糠秕姿，幾不見揚簸。
投章匪云報，亦用警庸懦。